3. számú melléklet

Összefoglaló a külföldön a járműveken alkalmazott kamerákkal kapcsolatban
/Gyűjtötte és feldolgozta a BKV Zrt. Nemzetközi kapcsolatok irodája - 2009. június 30./
Az UITP legutóbbi bécsi kongresszusán hallott példák alapján kimondható, hogy a biztonsági szempontokat szinte mindenhol előbbre sorolták, mint a személyiségi jogokat. Különösen azokban a városokban, ahol a sajnálatos terrortámadások is hozzájárultak ahhoz, hogy ezt belássák, és a kamerákat az utasok és a közvélemény is elfogadja. A felszíni járműveknél terjed a kamerák használata, a metróban pedig általános az állomások bekamerázása, és van példa a metrókocsikban elhelyezett kamerákra is.
Göteborg (Svédország)

· 2000 őszén a Nyugat-Svédországi Regionális Közlekedési Hatóság (Västtrafik) eldöntötte, hogy kamerákat szereltet fel az összes villamosra, elővárosi vasútra valamint buszokra Göteborg városában. A fő indoka ennek a közbiztonság fokozása, a személyes biztonságérzet növelése volt. 2001 végére szerelték fel a kamerákat.

· A rendszer a hatóság tulajdonában van, a kamerákat összesen 90 buszra, 200 villamosra valamint 20 helyi elővárosi vasútra helyezték el. 

· A projektnek pozitív hatásai vannak, mert nőtt a személyes biztonságérzet és a rendőrség sikeresen megoldott ügyeinek száma. 

· A hatóság feladata volt a felszerelés beszerzése, a rendszer kialakítása, fejlesztése és működtetése is.

· A napi működtetés és a felvételek kezelése viszont értelemszerűen a közlekedési szolgáltató feladata (Gothenburgs Spårvägar). 

· A kamerarendszer teljesen automatizált a járművek fedélzetén. Ez analóg videokamerákat jelent, amelyek felvevőkhöz kapcsolódnak. 8 kamera kapcsolódhat 1 felvevőhöz. A felvevő egy kivehető merevlemezt tartalmaz, amely rögzíti a felvételeket. 

· A Rendőrség miatt a kamerákat megfelelő szögben kell beállítani: egyrészt, hogy azonosítani lehessen az elkövetőt; másrészt, hogy az incidenst nyomon lehessen követni. Ennek érdekében a következő ábra mutatja be, hogy milyen szögben, és hova lettek elhelyezve kamerák az autóbuszokon. 

· A megkérdezett utasok igen nagy számban (68%) válaszolták azt, hogy jobban biztonságban érzik magukat a közlekedési járműveken, mióta azok kamerával lettek felszerelve. A rendőrségi statisztikák pedig azt mutatták, hogy az esetek 34%-át sikerült megoldani abban az esetben, ahol felvett anyaggal rendelkeztek, míg ahol nem álltak rendelkezésre kamerás felvételek, csak 13%-át.

· Az eredmények annyira magukért beszélnek, hogy a hatóság tervei között szerepel, hogy a kamerás megfigyelést kiterjeszti a busz végállomásokra valamint utazási központokra is.

Brüsszel (Belgium)

A STIB hálózat három közlekedési módot foglal magában: a metrót, villamosokat és a buszokat. Évi több mint 250 millió utassal és 6000 alkalmazottal, a rendszer nagyon bízik a kamerás megfigyelésekben, minden járművük fel van szerelve digitális kamerával. Egy felmérés kimutatta, hogy az emberek 70%-a nyugodtabb a kamera jelenléte miatt, 50% pedig úgy érzi, hogy a kameráknak visszatartó erejük van. A jövő kamerái már olyan speciális rendszerek lesznek, amelyek képesek lesznek az arc felismerésére, a mozgás feltérképezésére és az emberek megszámolására is. 

Brüsszeli villamos:

8 kamera / jármű (62 jármű, 530 kamera)

Az új T3000-es járművekben a járművezető látja a képernyőt.

[image: image2.emf]
Brüsszeli autóbusz:

4 kamera / jármű (össz. 74 busz, 328 kamera) Rögzítés: 4 kép / sec. De a vészjelző gomb megnyomásakor 8 képet rögzít másodpercenként.

Brüsszeli metró:

[image: image4.emf]2 kamera / jármű (össz. 42 jármű, 84 kamera)

Lisszabon  (Portugália)

· A Carris 2008 márciusában szereltette fel a járműállományát, kamerarendszerrel. Ez összesen mintegy 800 járművet jelent. 

· A videokamerás megfigyelést a Nemzeti Adatvédelmi Hatóság felügyeli. 

· A felszerelés az alábbi rendszerekből áll: Felvevő kivehető merevlemezzel, digitális videokamerák a járművek belsejében elhelyezve, a felszerelés engedi a képek rögzítését a merevlemezen. 

· A projekt célja jelen esetben is kettős volt: egyrészt, hogy az utasok személyes biztonságérzetét növeljék, másrészt, hogy közreműködjenek a rendőrségi ügyek megoldásában. 

A moszkvai metró forgalomirányító központjában a vonali áttekintő képen a közlekedő vonatok kiválasztott kocsijának kameraképei megjeleníthetők meg (a képen a 19-es számú, a vonali ábrán piros háttérrel jelölt vonat 5. kocsiját láthatjuk), valamint a vezetőállásból a pálya felé irányított kamera képe is megjelenik

Párizs (Franciaország)
Mind az állomásokon (100%), mind a járműveken: metrókocsi (csak kb 5%), autóbusz, villamos található kamera és a járművezetői fülkében elhelyezett titkos riasztó. Kapcsolat van egy biztonsági központtal és ezen keresztül a rendőrséggel, így gyorsan be is tudnak avatkozni. Videofelvétel készül.

A metrókocsik kb. 5%-os felszereltsége abból adódik, hogy a  párizsi 14-es (vezető nélküli, automatikus) metróvonalon van kiépítve a kamerás rendszer. Járművön belüli, utastéri kamerák képét látják a forgalomirányító központban:

[image: image7.emf]
A metrók közül tehát a járművekben a 14-es vonalon van. Ezen kívül 4000 autóbuszon és  100 villamoson. A kamerák 3 napig tárolják a felvételeket. A rendőrség igény esetén a teljes felvételt megkaphatja.

Párizs, autóbusz-kamerák képei:

Madrid (Spanyolország)

Madridi metró:

A 8-as metróvonalon van kiépítve a legkorszerűbb biztonsági rendszer (ez a metró köti össze a nemzetközi repülőteret a belvárossal). A metrókocsi és a kamera száma alapján lehet váltani a képek között. Keresés lehetséges a rögzített képek között.

Indianapolis (USA)

Kezdetben a zárt láncú rendszert alkalmazták, de a zárt rendszer kevésbé volt sikeres, mert csak egy kamera áll összeköttetésben egy video lejátszóval és nem volt felvétel. Később áttértek a DVR rendszerre (Digital Video Recorder), ahol analóg kamera vette fel a képeket, de azokat digitálisan tárolta.

New York (USA)

· 2006-ban, az MTA (Metropolitan Transport Authority – Nagyvárosi Közlekedési Hatóság) New York City Transit elindított egy 5,2 millió dolláros pilot projektet, amelynek keretében mintegy 400 manhattani busz fedélzetén helyeztek el kamerákat. 

· Az integrált megfigyelő rendszer az alábbiakat tartalmazza: többfunkciós belső kamera, egy elölnézeti kamera, amely a busz vezetőjét is figyeli, valamint egy DVR. 

· A várakozások szerint ennek köszönhetően csökken a bűnözés a közlekedési eszközökön, valamint balesetek „visszajátszásához”, rekonstruálásához is segítséget nyújthat. 

· Az egyik legnagyobb kihívást a Busz Kamera Biztonsági Szolgálat számára az jelentette, hogy hol és hogyan fogják tárolni a felvett anyagokat. Az esetek többségében ezeket a felvételeket kevesebb, mint 10 napig tárolják, viszont az anyagok a felvételtől számítva még 90 napig visszanyerhetőek. 

London (Nagy-Britannia)
A Transport for London arra törekszik, hogy előbb-utóbb a metróhálózatba belépő minden egyes ember arca felismerhető legyen a képeken. A képeket rögzítik is. A metró hálózatán a térfigyelő rendszer lefedettségének kiterjesztésével és a meglévő rendszerek színvonalának további emelésével várhatóan nő a személyes biztonság tényleges és érzékelt szintje, és érzékelhetően visszaesik a bűncselekmények száma. A jobb minőségű térfigyelő rendszerek javítják az üzemeltetés irányíthatóságát és a biztonságot, segítik a rendőrséget a bűnelkövetők üldözésében, és növelik az utasok biztonságérzetét. Figyelembe véve, hogy az utasok magasra értékelik a biztonságosabb utazást, a fejlesztés pénzügyileg helyes döntés volt.

Több mint 13 ezer kamera van összesen az állomásokon, járművekben a londoni metró területén.

Kamerák vannak a DLR (Docklands Városi Vasút) járművein is.

Az összes londoni busz fel van szerelve kamerákkal, amelynek képei incidens esetén bizonyítékkal szolgálhatnak.

Tokió (Japán)
Az East Japan Railway Company –nél 7700 kamera van, kb 700 állomáson. Ez akár létesítményekben akár járműveken alkalmazható lehet. Ez a rendszer nem csak teljes körű képi lefedettséget ad, hanem a folyamatokat fel is ismeri és a nem kívánatos tevékenységek felszámolását automatikusan meg is kezdi.

 A japánban bekövetkezett terrortámadások után megnövelték a kamerák számát, hogy növeljék a biztonságérzetet. Külön ügyeltek arra, hogy - az eddigi gyakorlattól eltérően –a kamerák jól láthatóak legyenek. A Tokio állomáson pl. 48 kamera van – a rendszer automatikusan érzékeli a szokatlan mozgásokat, körülményeket, gazdátlan csomagokat, bizonytalan mozgású embereket, verekedőket, elesett embert. 

Tanácsa: Meg kell gondolni, tervezni, milyen rendszert, milyen célból akarunk használni, minden megoldást végig kell gondolni.

Az esemény utáni reagálástól el kell jutni az azonos idejű cselekvésig, de még inkább a megelőzésig. A jog jelenti a nagyobb problémát, nem a technikai készültség.

A következőkben egy 2005. évi UITP tanulmányból idézünk, amely csak a metró járművekben található kamerarendszerekről szólt.

A metrókocsik hány százalékában van kamera?

Példák a hamburgi metróból (testi sértés, rablás):

Az UITP Metró Bizottságában elhangzott ajánlások:

· Fontos, hogy a kamerák nem csak a megelőzést szolgálják, hanem a balesetelemzést, az elkövető azonosítását és az esemény körülményeinek elemzését is!

· Olyan kamerarendszerek továbbfejlesztése szükséges, amelyek a valós időben és emberi beavatkozás nélkül jelzik az incidenst.

· Kutatás szükséges, az esemény után az elemzést könnyítő szoftverek témájában.
· Adatbiztonsági szakértőkkel együtt, egyértelmű szabályokat kell alkotni az elemzésre, az utólagos adatkezelésre és az adatok biztonságos megőrzésére.
· Legalább 24 óráig célszerű megőrizni a felvételeket.

· Az álkamerák alkalmazása nem ajánlott.

· Az összes ilyen megfontolásnak egy jelentős beruházás alkalmazásához kell.

· A legfontosabb cél az utasok és a közlekedési alkalmazottak biztonságérzetének növelése!

***

